| Dramblio Kaulo Kranto Respublikapranc. *République de Côte d’Ivoire*
 |
| --- |
| 

|  |  |
| --- | --- |
| Dramblio Kaulo Kranto vėliava | Dramblio Kaulo Kranto herbas |
| Vėliava | Herbas |

 |
| **Himnas:**„Abidžano daina" |
| Dramblio Kaulo Krantas žemėlapyje |
| **Valstybinė kalba** | prancūzų |
| **Sostinė** | Jamusukras (oficiali)Abidžanas (de facto) |
| **Didžiausias miestas** | Abidžanas |
| **Valstybės vadovai** • Prezidentas • Ministras pirmininkas • - |  Alassane OuattaraRobert Beugré Mambé- |
| **Plotas**  • Iš viso   • % vandens |   322 460 km2 (67) 1,4 % |
| **Gyventojų**   • 2017  • Tankis |  23 815 886 (55)54,75 žm./km2 (114) |
| **BVP**  • Iš viso  • BVP gyventojui | 2006 (progn.)28,47 mlrd. $ (99)1 600 $ (159) |
| **Valiuta** | CFA frankas (XOF) |
| **Laiko juosta** • Vasaros laikas | UTC +0 nėra |
| **Nepriklausomybė** Paskelbta Pripažinta | nuo Prancūzijos 1960 m. rugpjūčio 7 d.  |
| **Interneto kodas** | .ci |
| **Šalies tel. kodas** | 225 |
| **Kirčiavimas** | *Dram̃blio Káulo Krañtas* |

**Dramblio Kaulo Kranto Respublika** (pranc. *Côte d'Ivoire*) – valstybė Vakarų Afrikoje. Ji užima 322 462 km² plotą ir ribojasi su Liberija, Gvinėja, Maliu, Burkina Fasu, Gana bei Gvinėjos įlanka pietuose. 2009 m. šalyje gyveno 20 617 068 gyventojai.

Prasidėjus Afrikos kolonizavimui šalis tapo Prancūzijos kolonija. 1960 m. rugpjūčio 7 d. Dramblio Kaulo Krantas tapo nepriklausoma respublika, tačiau iki šiol išlaiko puikius santykius ne tik su Afrikos kaimynėmis, tačiau ir su Europa, ypač Prancūzija.

Dramblio Kaulo Krantas yra stipri prezidentinė respublika. Jis renkamas penkeriems metams. Oficiali šalies sostinė yra Jamusukras, o didžiausias ir pagrindinis miestas – Abidžanas. Šalis dalinama į 19 regionų ir 81 departamentą.

Pagrindinė šalies kalba yra prancūzų, tačiau kalbama ir keliomis etninėmis kalbomis.

Istorija
--------

*Pagrindinis straipsnis – Dramblio Kaulo Kranto istorija*.
Apie Dramblio Kaulo Kranto istoriją prieš atvykstant europiečiams apie 1460-uosius metus žinoma nedaug. Didžiausios etninės grupės į dabartinę teritoriją imigravo sąlygiškai vėlai: kur tautos migravo iš Liberijos apie 1600-uosius; senufo (*Senoufo*) ir lubi atvyko iš Burkina Faso ir Malio. XVIII-XIX a. akanai, įskaitant baulius (*Baoulé*), į rytinę dalį imigravo iš Ganos, ir malinkai (*Malinké*) atvyko į šiaurės rytus iš Gvinėjos.

Lyginant su Gana, Dramblio Kaulo Krantas mažai nukentėjo nuo vergų prekybos. Europiečių vergų pirklių ir prekybininkų laivams labiau tiko kitos pakrantės su patogesniais uostais.

Politinė sistema
----------------

*Pagrindinis straipsnis – Dramblio Kaulo Kranto politinė sistema*.
Pagal 1959 m. šalies konstituciją Dramblio Kaulo Krantas yra stipri prezidentinė respublika. Beveik visi valdymo elementai yra priklausomi nuo šalies prezidento, kuris kartu yra ir šalies karinių pajėgų vadas. Prezidentas renkamas penkerių metų kadencijai. Po paskutinių rinkimų 2010 m. gruodžio 4 d. šalies vadovas yra Alassane Ouattara.

Įstatymų leidybos galia yra Nacionalinės asamblėjos rankose. Ją sudaro 225 penkerių metų kadencijai renkami nariai. Šalyje dominuoja vienpartinė sistema – šiuo metu valdžioje yra tik viena Dramblio Kaulo kranto liaudies fronto partija.

Administracinis suskirstymas
----------------------------

*Pagrindinis straipsnis – Dramblio Kaulo Kranto administracinis suskirstymas*.
Dramblio Kaulo Krantas yra suskirstytas į 19 regionų, kurie dar suskirstyti į 81 departamentą.


|  | Regionas | Administracinis centras |
| --- | --- | --- |
| 1. | Аnjebis | Agbovilis |
| 2. | Bafingas | Tuba |
| 3. | Žemutinė Sasandra | San Pedras |
| 4. | Dengelė | Odjenas |
| 5. | Aštuoniolikos Kalnų regionas | Manas |
| 6. | Fromažė | Gagnoa |
| 7. | Aukštutinė Sasandra | Daloa |
| 8. | Ežerų regionas (DKK) | Jamusukras |
| 9. | Lagūnų regionas | Abidžanas |
| 10. | Marauė | Buaflė |
| 11. | Vidurinė Kaveli | Giljas |
| 12. | Vidurinė Komoė | Abenguru |
| 13. | Nzi-Komoė | Dimbokras |
| 14. | Savanų regionas | Korhogas |
| 15. | Pietų Bandama | Divas |
| 16. | Pietų Komoė | Aboisas |
| 17. | Bandamos Slėnis | Buakė |
| 18. | Vorodugas | Segela |
| 19. | Zanzanas | Bonduku |

### Didžiausi šalies miestai

Oficiali šalies sostinė yra Jamusukras (295 500 gyventojų) – ketvirtas pagal gyventojų skaičių šalyje. Abidžanas, turintis daugiausiai gyventojų (3 310 500), yra ne tik didžiausias šalies miestas, bet ir svarbiausias kultūrinio, finansinio ir pramoninio gyvenimo centras. Šis miestas yra daugiausiai prancūzakalbių gyventojų turintis miestas vakarų Afrikoje.

| Miestas | Gyventojų skaičius |
| --- | --- |
| Abidžanas | 3 310 500 |
| Buake | 775 300 |
| Daloa | 489 100 |
| Jamusukras | 295 500 |
| Korhogas | 163 400 |
| San Pedras | 151 600 |
| Divas | 134 200 |

Geografija
----------

*Pagrindinis straipsnis – Dramblio Kaulo Kranto geografija*.
Kalnuotos vakarinės šalies dalies kraštovaizdis
Dramblio Kaulo Krantas yra priskiriamas Užsachario Afrikos zonai. Šalis užima 322 462 km² plotą ir ribojasi su Liberija ir Gvinėja vakaruose, Maliu ir Burkina Fasu šiaurėje, Gana rytuose bei Gvinėjos įlanka pietuose. Kranto linija sudaro 515 km.

Paviršius – daugiausia lyguma; pietuose ji yra žemuma, o šiaurėje pereina į 500–800 m aukščio plynaukštę. Vakaruose iškilę Dano kalnai, kuriuose yra aukščiausias šalies taškas – Nimbos kalnų masyvas, siekiantis 1752 m virš jūros lygio. Kranto linija vingiuota nesmarkiai, greta jos driekiasi smėlio sąnašų juosta. Rytinėje pakrantėje gausu lagūnų, tinkamų laivybai. Pati didžiausia, Ebrijė lagūna, su vandenynu jungiasi laivybiniu kanalu.

Šalies klimatas subekvatorinis, šiltas ir drėgnas. Vyrauja trys sezonai – šiltas ir sausas (nuo lapkričio iki kovo), karštas ir sausas (nuo kovo iki gegužės) bei karštas ir drėgnas (nuo birželio iki spalio). Vidutinė metinė temperatūra svyruoja tarp 25-30 °C šiaurėje ir 27-28 °C. Vidutinis metinis kritulių kiekis – atitinkamai 1100–1800 mm ir 1300–2300 mm.

Svarbiausios upės yra Bandama, Komoė, Sasandra ir Kavali. Visos jos teka į Atlanto vandenyną ir nėra laivuojamos. Šalies centrinėje dalyje sudarytas didelis Kosu tvenkinys (1500 km²).

Šiaurinėje dalyje vyrauja aukštažolės savanos, pietuose yra drėgnųjų miškų. Nemaži Dramblio Kaulo Kranto plotai paskelbti draustiniais ir nacionaliniais parkais – Komoės nacionalinis parkas, Tajaus nacionalinis parkas ir Nimbos kalno gamtos rezervatas paskelbti pasaulio paveldo objektais.

Ekonomika
---------

*Pagrindinis straipsnis – Dramblio Kaulo Kranto ekonomika*.
Palyginus su kaimynais, Dramblio Kaulo Kranto ekonomika pasiturinti. Daug derlingos žemės, šalis išaugina daugiausia pasaulyje kakavos pupelių. Be to, eksportuojama medvilnė, alyvpalmių aliejus, kaučiukas ir žemės riešutai. Abidžanas – komercinis centras.

Demografija
-----------

*Pagrindinis straipsnis – Dramblio Kaulo Kranto demografija*.
Moteris iš Dramblio Kaulo Kranto
Populiacijos kitimas 1961 – 2003 m. Gyventojų skaičius pateikiamas tūkstančiais. Iš grafiko matyti, kaip greitai auga šalies populiacija: 1961 m. valstybėje gyveno 4 milijonai žmonių, o 2009 m. – 20 milijonų.
4 % šalies populiacijos sudaro ne iš Afrikos kilę žmonės. Daugiausia tai yra Prancūzijos, Libano, Vietnamo ir Ispanijos piliečiai bei protestantų misionieriai iš JAV ir Kanados. Likusius 96 % sudaro įvairios afrikietiškos etninės grupės, iš kurių didžiausia yra akanai, sudarantys maždaug 42 % visų gyventojų. Kadangi Dramblio Kaulo Krantas yra viena iš ekonomiškai sėkmingiausių vakarų Afrikos valstybių, apie 20 % (3,4 milijono) šalies populiacijos sudaro iš kaimyninių valstybių atvykę darbuotojai. Daugiau nei du trečdaliai šių imigrantų yra musulmonai, o likę yra daugiausiai krikščionys.

Oficiali Dramblio Kaulo Kranto kalba yra prancūzų. Ji yra mokoma mokyklose ir naudojama kaip lingua franca. Šalyje taip pat yra kalbama maždaug 65 kitomis kalbomis, iš kurių populiariausia yra dyula kalba. Ją daugiausiai vartoja musulmonai ir ji taip yra dažniausiai naudojama prekyboje.

Pasiskirstymas pagal religijas (2008 m. apskaičiavimai):

* musulmonai – 38,6 %
* krikščionys – 32,8 % (daugiausiai Romos katalikai)
* vietinių religijų atstovai – 11,9 %
* be religijos – 16,7 %

Pasak 2000 m. apskaičiavimų, vyresnių nei 15 m. žmonių raštingumas šalyje yra 48,7 % (vyrų – 60,8 %, moterų – 38,6 %). Anot 2009 m. apskaičiavimų, vidutinė numatomo gyvenimo trukmė skaičiuojant nuo gimimo šalyje yra 55,45 metai (vyrų – 54,64 m. moterų – 56,28 m.). Gyventojų amžiaus struktūra: 

* 0-14 metų: 40,6 %
* 15-64 metų: 56,6 %
* 65 metų ir vyresni: 2,9 % (2009 m. apsk.)

Anot 2007 m. apskaičiavimų, Dramblio Kaulo Krantas užima 16 vietą pasaulyje pagal AIDS/ŽIV paplitimą tarp suaugusiųjų, kuris šalyje yra 3,9 %. Per metus nuo šios ligos valstybėje miršta maždaug 38 000 žmonių.

Kultūra
-------

*Pagrindinis straipsnis – Dramblio Kaulo Kranto kultūra*.
### Sportas

Vienas žymiausių Dramblio Kaulo Kranto sportininkų pasaulyje yra Didier Drogba.
Dramblio Kaulo Kranto sportininkai dalyvavo visose vasaros olimpinėse žaidynėse nuo pat 1964 m. išskyrus 1980 m. Vienintelį medalį šaliai yra pelnęs Gabriel Tiacoh, 1984 m. vasaros olimpinėse žaidynėse 400 m bėgimo rungtyje gavęs sidabro medalį. Šalis nė karto nedalyvavo žiemos olimpiadoje.

Dramblio Kaulo Kranto vyrų futbolo rinktinė du kartus dalyvavo FIFA Pasaulio taurės turnyruose – 2006 m. ji liko 19-ta, 2010 m. – 17-ta. Afrikos Tautų taurės turnyruose rinktinė dalyvavo 19 kartų ir 1992 m. tapo nugalėtoja. Pagal FIFA reitingą Dramblio Kaulo Kranto vyrų futbolo rinktinė laikoma geriausia Afrikoje.

1995 m. šalies regbio rinktinė dalyvavo pasaulio regbio čempionate, kuris vyko PAR. Šalyje įregistruota 14 regbio klubų ir apie 470 žaidėjų.

Dramblio Kaulo Kranto vyrų krepšinio rinktinė pagal FIBA reitingą yra 40 vietoje. Ji tris kartus dalyvavo Pasaulio krepšinio čempionate, kuriame geriausią 13-tą vietą pasiekė 1982 m. FIBA Afrikos čempionate ekipa dalyvavo 19 kartų, iš kurių du kartus pelnė aukso, tris kartus – sidabro medalius.

Kita informacija
----------------

* Dramblio Kaulo Kranto ryšiai
* Dramblio Kaulo Kranto transportas
* Dramblio Kaulo Kranto karinės pajėgos
* Dramblio Kaulo Kranto tarptautiniai santykiai
* Dramblio Kaulo Kranto šventės

Šaltiniai
---------

1. ↑  „Valstybių ir jų sostinių pavadinimai". *Valstybinė lietuvių kalbos komisija*. Suarchyvuotas originalas 2022-10-06. Nuoroda tikrinta 2022-06-23. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
2. ↑  Географический энциклопедический словарь, гл. редактор А. Ф. Трёшников. – Москва, Советская энциклопедия, 1983. // psl. 59–60
3. ↑  Ivory Coast – The Economy
4. 1 2 3 4 5 6  CIA pasaulio faktų knyga Archyvuota kopija 2020-08-31 iš Wayback Machine projekto.

Nuorodos
--------

Bendros informacija:

|  |  |
| --- | --- |
|  | **Vikiteka: Dramblio Kaulo Krantas** – vaizdinė ir garsinė medžiaga  |

Vikižodynas 

Laisvajame žodyne yra terminas **Dramblio Kaulo Krantas**

|  |  |
| --- | --- |
|  | **Dramblio Kaulo Krantas** – kelionių gidai, susiję su straipsniu |

* Vyriausybės svetainė
* CŽV statistika apie Dramblio Kaulo Krantą Archyvuota kopija 2020-08-31 iš Wayback Machine projekto.

Žemėlapiai:

* Dramblio Kaulo Kranto fizinis žemėlapis
* Dramblio Kaulo Kranto administracinis/politinis žemėlapis
* Dramblio Kaulo Kranto svarbesnių kelių žemėlapis
* Dramblio Kaulo Krantas per google žemėlapį

|  |  |  |  |  |  |
| --- | --- | --- | --- | --- | --- |
| 

| Ž • A • RŠalių sąrašas **|** Afrika |
| --- |
|  |
| 
Alžyras | Angola | Beninas | Bisau Gvinėja | Botsvana | Burkina Fasas | Burundis | Centrinės Afrikos Respublika | Čadas | Dramblio Kaulo Krantas | Džibutis | Egiptas | Esvatinis | Eritrėja | Etiopija | Gabonas | Gambija | Gana | Gvinėja | Kamerūnas | Kenija | Komorai | Kongo Demokratinė Respublika | Kongo Respublika | Lesotas | Liberija | Libija | Madagaskaras | Malavis | Malis | Marokas | Mauricijus | Mauritanija | Mozambikas | Namibija | Nigerija | Nigeris | Pietų Afrikos Respublika | Pietų Sudanas | Pusiaujo Gvinėja | Ruanda | San Tomė ir Prinsipė | Seišeliai | Senegalas | Siera Leonė | Somalis | Sudanas | Tanzanija | Togas |Tunisas | Uganda | Zambija | Zimbabvė | Žaliasis Kyšulys |
|  |
| 
**Priklausomos teritorijos**: Majotas | Reunjonas | Šv. Elenos sala | Vakarų Sachara |

 |